  Наталья Тетерина Удмуртиысь школаосын укмысэтӥ классын 16 сюрслэсь ятыр дышетскисьёс ӟуч кылъя вераськон экзаменэ куриськон сётӥзы. Дышетсконниосын куриськонъёсты кутон 30-тӥ толшорозь кыстӥськоз, ачиз аттестация 13-тӥ тулыспалэ ортчоз, ивортэ элькунысь Дышетонъя но тодосъя министерстволэн пресс-службаез. Экзамен пиналъёслэсь ӟуч кылын вераськыны быгатэмзэс эскерыны чакламын. Укмысэтӥ классын дышетскисьёслы со пыр одно ик ортчыны кулэ. Вераськон экзаменын «зачёт» басьтэмъёсты гинэ йылпумъясь кун аттестацие лэзёзы. Вераськон экзамен 4 люкетэн ортчоз: текстэз шара лыдӟон, сое ас кылъёсын веран, быръем темая монолог, экзаменаторен диалог. 13-тӥ тулыспалэ экзаменэ пыриськымтэ пиналъёс сое 13-тӥ южтолэзе яке 6-тӥ куартолэзе сётыны быгатозы. Тодэ вайытом, ӟуч кылъя вераськон экзамен укмысэтӥ классэз йылпумъясьёс понна туэ нырысьсэ ортчоз. 2018-тӥ арын шуркынмонэ эскерон вылысь ортчытэм экзамен возьматӥз, Удмуртиысь 95,5 процентэз дышетскисьёс солы дась шуыса.  Тегъёс: Дышетон Ижкар Удмуртия экзамен пиналъёс Дышетонъянотодосъяминистерство ӟучкыл  